Васил Петров открива първия джаз фестивал в Трявна | Вестник "ДУМА"
05 Август 2020сряда19:51 ч.
Първият джаз фестивал в Трявна ще се състои на 25 август на площада пред часовниковата кула. Вечер, в която ще звучи красив вокален джаз, изпълнен от млади и талантливи изпълнители, които ще представят своите нови проекти, и утвърдени имена от българската джаз сцена. Инициативата е на кмета на община Трявна и един от най-популярните и красиви гласове на България Васил Петров. За първото издание на форума са поканени младата и талантлива джаз певица Весела Морова с джаз трио и Васил Петров, който ще представи новия си проект от класически теми и симфоничен джаз.
Весела Морова ще открие от 19 ч. със селекция от джаз стандарти и бразилски ритми заедно с Йордан Тоновски (пиано), Христо Минчев (контрабас), Кристиян Желев (ударни). Младата надежда на българския джаз е родом от Габрово. Весела прави първите си стъпки в джаза, пеейки в оркестъра на легендарния габровски музикант Манол Цоков. Завръща се в България, след като изучава музика в колежа "Бъркли" в САЩ. Нейната най-голяма страст е джазът, както и бразилската музика, акапелните групи и импровизацията. Заедно с композитора пианист Любомир Денев издават албума "Нощ в джаз клуба" през 2016 г. Весела е и член на единствената по рода си в България млада джаз акапелна група "Спектрум", която в началото на август успешно се представи на Банско джаз фест. Като солов изпълнител Весела се е изявявала на много фестивални и клубни сцени в България и в чужбина.
Васил Петров и "Симфониета Враца" с диригент Владимир Бошнаков, Йордан Тоновски джаз трио и специален гост солист Валентин Геров (виола) ще излязат на сцената в 21 ч. Популярни класически теми и джаз стандарти в аранжимент за симфоничен оркестър ще озвучат площада пред часовниковата кула. В програмата са "My Way", "Caravan", "The Shadow of your smile", "The Girl from Ipanema", "Summertime", "Love Story", "Strangers in the night", "Over and Over", "All of me", "How insensitive", "Smile" и други теми на композиторите Джордж Гершуин и Кол Портър.